HDZ-ova koalicija osvaja 30 posto glasova, a Kukuriku lista 24,7 posto birača na izborima za Europski parlament prema istraživanju Crobarometar koje provodi agencija IPSOS PULS za Dnevnik NOVE TV.

U istraživanju provedenom od 1. do 11. svibnja u kojem je sudjelovalo 968 birača, 36 posto njih je kazalo da će izaći na Europske izbore sljedeće nedjelje. Iza HDZ-ove i Kukuriku liste su se našli ORaH Mirele Holy sa 8,76 posto potpore, Laburisti 6,7 posto, Savez za Hrvatsku 5,9 posto, dok Nacionalni forum podržava 3,2 posto birača.

HDZ više od četiri posto ispred SDP-a

HDZ povećava svoju prednost ispred SDP-a, kada se gleda pojedinačna potpora strankama. Podržava ga 23,3 posto birača, dok SDP ima 18,9 posto što je jedan od najlošijih rejtinga te stranke od početka 2007. godine. Na trećem mjestu se nalazi ORaH sa 11,9 posto potpore, Laburisti imaju 7,3 posto, Nacionalni forum 2,5 posto, a HDSSB 2,4 posto. Slijede ih Bandićeva lista, BUZ i HSS.

U odnosu lijevog i desnog bloka, HDZ-ova koalicija ima potporu 27 posto birača, a vladajuća Kukuriku koalicija 22 posto. I ovdje je na trećem mjestu ORaH sa 12,7 posto, a Laburisti bilježe 9,8 posto. Prag od 5 posto bi, da su danas izbori, prešao još jedino Savez sa Hrvatsku sa potporom od 6,1 posto.

Milanović ima potporu 24 posto birača, Karamarko 20 posto

Suvereno je najpopularniji sa podrškom od 74 posto i dalje predsjednik Ivo Josipović, a slijedi ga predsjednica ORaH-a Mirela Holy sa 70 posto potpore. Predsjednik Hrvatskih laburista Dragutin Lesar je treći sa 50 posto. Premijer i predsjednik SDP-a Zoran Milanović ima potporu 24 posto birača, a predsjednik HDZ-a Tomislav Karamarko 20 posto. 75 posto građana ne podupire politiku Vlade Zorana Milanovića, a njih 18,9 posto ju podupire. 80 posto birača smatra da država ide u lošem smjeru, a 13 posto misli suprotno.

>>Kao stranke su jednaki, ali HDZ-ova je koalicija 1,4 posto bolja od SDP-ove

>>HDZ prvi put ispred SDP-a, ORaH na 7,5%